**Tekster til IMAN – islams tro**

**Tema 1: Profeterne**

**Tekst 1. Koranen om Jesus**

**Sura 5,72-77**

72. Vantro er de, der siger: ”Gud er Messias, Marias søn.” Messias sagde: ”Israels børn! Tjen Gud, min Herre og jeres Herre!” Enhver, der sætter nogen ved Guds side, vil Gud nægte adgang til Haven. Hans herberg bliver Ilden. De, der handler uret, vil ikke have nogen til at hjælpe sig.

73. Vantro er de, der siger: ”Gud er den tredje af tre.” Der findes kun én gud. Hvis de ikke ophører med at tale således, vil en pinefuld straf ramme dem af dem, der er vantro.

74. Vil de dog ikke omvende sig til Gud og bede Ham om tilgivelse? Gud er tilgivende og barmhjertig.

75. Messias, Marias søn, var kun en udsending som andre udsendinge, der var før ham, og hans mor kun en sandfærdig kvinde. Begge tog de føde til sig. Se, hvorledes Vi tydeliggør tegnene for dem, og se, hvor forløjede de er!

76. Sig: ”Vil I ud over Gud tjene noget, der hverken kan være jer til skade eller til gavn?” Gud er Den Hørende og Den Vidende.

77. Sig: ”I Skriftens folk! Gå ikke for vidt i jeres religion, imod sandheden! Følg ikke andre folks lyster, når disse allerede tidligere er faret vild og har vildledt mange og forvildet sig bort fra den rette vej!”

**Sura 4,156-159**

156. fordi de var vantro og rettede en alvorlig og falsk anklage mod Maria,

157. og fordi de sagde: ”Vi har dræbt Messias, Jesus, Marias søn, Guds udsending” – men de dræbte ham ikke, og de korsfæstede ham ikke. Det forekom dem blot således. De, der er uenige om ham, er i tvivl om den sag. De har ingen viden derom, men kun løse formodninger. De har med sikkerhed ikke dræbt ham.

158. Nej, Gud løftede ham op til sig. Gud er mægtig og vis.

159. Der findes ingen blandt Skriftens folk, der ikke vil tro på ham før hans død. På opstandelsens dag vil han vidne imod dem –

**Tema 2: Dommedag**

**Tekst 2. Koranen om dommedag**

**Sura 56, 1-56**

1. Når Det Uafvendelige sker,
2. og ingen kan benægte, at det sker.
3. Det vil nedbøje og ophøje.
4. Når jorden heftigt skælver,
5. og bjerge brydes ned
6. og bliver til støv, der spredes,
7. og I bliver opdelt i tre efter art:
8. Dem til højre; hvad betyder det at være til højre?
9. og dem til venstre; hvad betyder det at være til venstre?
10. Men de, der gik forud! De, der gik forud,
11. de bliver bragt Ham nær,
12. i lyksalighedens haver;
13. en skare fra de tidligere slægter,
14. kun få fra de senere.
15. På rigt broderede lejer skal de ligge,
16. lænet tilbage over for hinanden.
17. Evigt unge drenge går rundt iblandt dem
18. med krus og kander og et bæger med kildevand,
19. som de ikke får ondt i hovedet eller beruses af,
20. og med frugt efter eget valg,
21. og med kød af fugle, efter ønske,
22. og også jomfruer med store, sorte øjne,
23. som skjulte perler.
24. Til gengæld for det, de har gjort.
25. De hører ingen tom tale dér og ingen beskyldning,
26. kun ordet: "Fred! Fred!"
27. Dem til højre; hvad betyder det at være til højre?
28. Under lotustræer uden torne
29. og bananpalmer med frugter i lag,
30. i vidtstrakte skygger,
31. med vand, der vælder frem,
32. og mængder af frugt,
33. om ikke får ende og ikke formenes dem,
34. og på ophøjede lejer.
35. Vi skabte nogle kvinder, fuldkomne,
36. og gjorde dem til jomfruer,
37. elskovsfulde og på samme alder,
38. for dem til højre;
39. en skare fra de tidligere slægter,
40. og en skare fra de senere.
41. Dem til venstre; hvad betyder det at være til venstre?
42. I glødende vind og skoldhedt vand,
43. i sorte røgskyers skygge,
44. der hverken er kølig eller velgørende.
45. Før dette levede de i vellevned
46. og fremturede i vældig synd.
47. De sagde: "Når vi er døde og blevet til støv og knogler, skal vi da genopvækkes?
48. Og også vore forfædre?"
49. Sig: "De tidligere slægter og de senere
50. skal forsamles til en fastsat tid på en bestemt dag.
51. Da skal I, I vildfarne fornægtere,
52. spise af Zaqqūm-træet
53. og fylde maven dermed,
54. og ovenpå drikke skoldhedt vand,
55. som tørstige kameler drikker."
56. Dette vil være deres forplejning på dommens dag.

**Sura 23,102-105**

102. De, hvis vægtskåle er tunge, dem vil det gå godt,

103. men de, hvis vægtskåle er lette, de har fortabt sig selv. I Helvede skal de forblive til evig tid.

104. Ilden vil svide deres ansigt; de skærer ansigt dér.

105. "Blev ikke Mine tegn læst op for jer? Men I kaldte dem for løgn!"

**Sura 4,115-117**

115. Den, der sætter sig op imod Udsendingen, efter at retledningen er blevet tydelig for ham, og følger en anden vej end de troendes, vil Vi overgive til det, som han har vendt sig til; Vi vil lade ham brænde i Helvede. Det er et ondt sted at ende.

116. Gud tilgiver ikke, at andre sættes ved Hans side. Alt derudover tilgiver Han, for hvem Han vil. Den, der sætter andre ved Guds side, befinder sig i den yderste vildfarelse.

117. Hvad de påkalder udover Ham, er kun kvindelige væsner; hvad de påkalder, er kun en genstridig Satan.

**Tema 3: Forudbestemmelse / forud-viden.**

**Tekst 3. Koran og Hadith om fri vilje og forudbestemmelse**

**Sura 4,79**

79.Hvad der sker dig af godt, kommer fra Gud, og hvad der sker dig af ondt, kommer fra dig selv. Vi har sendt dig til menneskene som udsending. Gud er tilstrækkelig som vidne.

**Sura 7,178**

178. Retledte er de, som Gud retleder, og fortabte er de, som Han leder vild.

**Sura76,29-31**

29. Dette er en påmindelse. Om nogen vil, kan han søge sig en vej til sin Herre.

30. Men I vil kun, hvis Gud vil. Gud er vidende og vis.

31. Han lader, hvem Han vil, træde ind i sin barmhjertighed; men de, der handler uret, til dem har Han beredt en pinefuld straf.

****